
酒名

《説文》曰：酴，酒母也。醴，一宿酒也。醪，滓汁酒也。酎，三重酒也。醨，薄酒也。醑，莤酒也。


歡伯

酒為歡伯，其義見《易林》，無貴賤賢不肖，中外共甘而樂之。


𣜏酒

皮日休詩云：「明朝有物充君信，𣜏酒三瓶寄夜航。」𣜏酒，江外酒名。


酒旗

《韓非子》云：「宋人沽酒，懸幟甚髙。」酒市有旗始見於此，或謂之帘。


劉白墮

江東人劉白墮善釀，六月以甖盛酒於日中，經旬味不動而愈香美，使人久醉。朝士千里相饋，號白鶴觴，亦名騎驢酒。


醉聖

李白每醉為文，未嘗差人，目為醉聖。白樂天自稱醉尹，皮日休自稱醉士。


祖台州書


晉祖台州與王荊州書：古人以酒為戒，願君屏爵棄巵，焚罍毀榼，殛儀狄於羽山，放杜康於三危。


崑崙觴

魏賈鏘有奴，善別水。嘗乘舟於黃河中流，以匏瓠接河源水七八升，經宿色如絳。以釀酒，名崑崙觴，芳味絶妙。


般若湯

北僧謂為般若湯，蓋廋詞以避法禁。


卧黍穰

凡人醉卧黍穰中，必成癩醉。而飲茶必發膀胱氣，食鹹多成消中。


癭木杯

松林唱和有癭木杯詩，蓋用木節為之。


竹根

老杜詩云：「醉倒終同卧竹根。」蓋以竹根為飲器也，見江淹集。


蓮子杯

唐人有蓮子杯，白公詩中稱之，周穆王時有杯名常滿。


安石榴

頓孫國有安石榴，取汁停盆中，數日成美酒。


酒令

酒令云：「孟嘗門下三千客，大有同人。湟水渡頭十萬羊，未濟小畜。」又云：「鋤麑觸槐，死作木邊之鬼。豫讓吞炭，終為山下之灰。」又云：「夏禹見雨下，使李牧送木履與蕭何，蕭何道何消。田單定墾田，使貢禹送禹貢與李徳，李德云得履。」又云：「寺裏餵牛僧茹草，觀中煑菜道供柴。」又曰：「山上採黃芩，下山逢著老翁吟。老翁吟云：白頭搔更短，渾欲不勝簪。上山採交藤，下山逢著醉胡僧。醉胡僧云：何年飲著聞聲酒，直到而今醉不醒。山上採烏頭，下山逢著少年遊。少年遊云：霞鞍金口騮，豹袖紫貂裘。又云：碾茶曹子建，開匣木懸虛。」

此作品在全世界都属于公有领域，因为作者逝世已经超过100年，且作品于1931年1月1日之前出版。

About this digital edition


This e-book comes from the online library Wikisource[1]. This multilingual digital library, built by volunteers, is committed to developing a free accessible collection of publications of every kind: novels, poems, magazines, letters...


We distribute our books for free, starting from works not copyrighted or published under a free license. You are free to use our e-books for any purpose (including commercial exploitation), under the terms of the Creative Commons Attribution-ShareAlike 3.0 Unported[2] license or, at your choice, those of the GNU FDL[3].


Wikisource is constantly looking for new members. During the realization of this book, it's possible that we made some errors. You can report them at this page[4].

